প্রধান মন্ত্রী অৱাস য়োজনাগী কান্নবা ফংলবা মীওঈশিংগী মফমদা পীখিবা প্রধান মন্ত্রীগী ৱারোল (০৫.০৬.২০১৮)

ঐহাক্কী নুংশিজরবা ইচল–ইচে অমসুং ইচিল–ইনাওশিং, খুরুমজরি, ঐহাক্না মতম পুম্নমক্তা হোৎনরিবা অদুদি তোঙান তোঙানবা স্কিমশিংনা মরম ওইরগা মীচম মীয়ামগী পুন্সিদা অহোংবা পুরকপনি। অসিগুম্বা মখলগী এক্সপিরিয়েন্স অদু কান্নবা ফংলবা মীওঈশিংগা ৱারী শানরগা খঙবা ঙমই মরম অদুনা কান্নবা ফংলবা মীওঈশিংগা তোয়না ৱারী শাননবা হোৎনৈ। অচুম্বা ওইগেরা অরানবা ওইগেরা, অফবা ওইগেরা ফত্তবা ওইগেরা, খুদোং চাদবশিং মায়োক্নগেরা, খুদোং চাবা ফংগেরা। পুম্নমক অসিগী মতাংদা নখোয় ময়ামদগী খঙজিনবা য়াম্না মরু ওই। সরকারগী ওফিসারশিংনা খোমজিল্লিবা রিপোর্তশিং অদুগী তোঙানবা ভেল্যু অমা লৈজৈ অদুবু কান্নবা ফংলবা মীওঈশিং অদুগা ৱারী শানদুনা অনৌবা ৱাফমশিং তাশিন খোমজিনবনি, খুদম ওইনা উজ্জ্বলা য়োজনা, গ্যাস কনেক্সন। ঐহাক্না উজ্জ্বলাগী মতাংদা ৱারী কয়া শানখি। অদুবু উজ্জ্বলাগী কান্নবা ফংলবা মীওঈশিংগা উনরুবা মতমদা ইফমদা য়াম্না নুংঙাইবা ৱাফম তম্লকখি, মখোয়গী ঈশিং মাংহন্দবা ঙম্লে হায়না মখোয়না ফোংদোরকখি। মতৌ করম্না ঈশিং মাংহন্দ্রিবনো হায়না ঐহাক্না হংখি। মদুদা মখোয়না হায়রকখিবদি শিংগী ফুঙ্গাদা চাক থোংবা মতংদা কোল–লিক পুম্নমক মুশিল্লকই অমদি নুমীৎ চুপ্পগী মদু ফেংবদা ঈশিং য়াম্না চংলম্মি। হৌজিক্তি গ্যাসকী লৈরং লাক্লবনিনা মদু তৌবা মথৌ তাদ্রে। অসিগুম্বা ৱাফম কয়া অমনি। ঐহাক্কা হকথেংননা ৱারী শানবা মখা চত্থরকপা ওইনা ঙসি ঐহাক্না প্রধান মন্ত্রী অৱাস য়োজনাগী কান্নবা ফংলবশিং অমদি হৌজিক হৌজিকমক য়ুম শারিবা মীয়ামগা ৱারী শানজনবগী তাঞ্জা অমা ফংজরে। মীপুম খুদিংমক্কী থমোয়দা মতম পুম্নমক্তা অপাম্বা অমদি অদুমক লৈ মদুদি মশাগী ওইবা য়ুম অমা লৈজবা অদুনি। পিকচরবসু ইশাগী ওইবা য়ুম অমা লৈবা অসি নুংঙাইরবা এক্সপিরিয়েন্স অমনি। মদু ময়ুম ফংলবা মীওই অদুতনা খঙগনি অতোপ্পা কনা অমত্তনা খঙলোই। অমদি ঐহাক্না অদোম্বু তি ভিগী খুত্থাংদা উবা ফংলি। তেক্নোলোজীগী খুত্থাংদা উবা ফংলি। অদোমগী মায়থোংদা তারিবা নুংঙাইবগী মমি অদুনা পুন্সিগী মহাও অমা থোকহল্লে। মসি ঐহাক্না উবা ফংলি। অৱাস য়োজনাগী অর্থদি কোক কুপ্নবা মফম অমা পীবা অদু খক্তা নত্তে। অৱাসকী ৱাহন্দোক্তি ফক্লাং মরিনা কোয়শিনবা মথক কুপ্পা য়ুম অদু খক্তা নত্তে। য়ুম হায়বদি পুন্সিনা হিংবা য়াবা মফম, খুদোং চাবা পুম্নমক ফংবা হায়বনি। মদুদা ইমুং মনুংগী নুংঙাইবা ফংবা। মদু ইমুং অদুগী মীপুম খুদিংমক্কী মংলানগা লোয়নবা ওইগদবনি। প্রধান মন্ত্রী অৱাস য়োজনাগী নুংগী ওইবা ৱাখল্লোন অদুসু মসিনি। মশাগী ওইবা য়ুম অমা লৈবা অসি মীপুম খুদিংমক্কী মংলান্নি। লাইরবদগী লাইরবা মীওই অদুগী পুক্নিংদসু চেক্কী য়ুম অমা লৈজরবদি হায়না খল্লি অদুবু নীং তম্বা ফংলবা মতুং অসুক কুইবা মতম অসি মখোয়গী অনীংবা অপাম্বা অদু মপুং ফাবা ঙমদ্রি। নীং তম্বা ফংখিবগী ৭৫শুবা চহি পালন পাংথোক্কদৌরিবা ২০২২ ফাওবদা মীপুম খুদিংমক্কী য়াইফনবা সরকার অসিনা থবক কয়া পায়খৎলি। নীং তম্বা ফংখিবগী ৭৫শুবা চহি পালন পাংথোক্কদৌরিবা ২০২২ ফাওবদা হিন্দুস্থানগী ইমুং খুদিংমক্কী মফমদা, লাইরবদগী লাইরবা ওইগেরা, খুঙ্গং ওইগেরা সহর ওইগেরা, খাংপোকশংদা লৈবা ওইগেরা, ফুৎ–পাথতা লৈবা ওইগেরা, মফম অমা হেক্তা লৈবা ওইসনু। ইমুং অদুগী মশাগী ওইবা চেক্কী য়ুম লৈগদবনি। য়ুম খক্তা নত্তনা মদুদা ইলেক্ত্রিক ফংগদবনি, তোতি কোঞ্জিল লৈগদবনি… তোতি কোঞ্জিলদা ঈশিং তাগদবনি, গ্যাসকী লৈরং লৈগদবনি, সৌভাগ্যগী মৈ ফংগদবনি, তোইলেৎ লৈগদবনি, হায়বদি মখোয় মশানা মতিক চাবা পুন্সি অমা ওইরে হায়না খঞ্জবা ওইগদবনি। হাওজিং ফোর ওল, মীপুম খুদিংমক্কী য়ুম অসি ঐখোয়গী মংলানসুনি অমদি ঐখোয়গী ৱাশকসুনি। হায়বদি অদোমগী মংলান অদু ঐহাক্কী মংলান্নি, অদোমগী মংলান অদু লৈবাক অসিগী সরকারগী মংলান্নি। মীওই কোতি কয়া লৈরিবা চাউখ্রবা লৈবাক অসিদা ৱাশক অসি মপুং ফানা পাংথোকপা অসি অচম্বা থবক নত্তে। চাউনা মায়োক্নবা অমনি, অরুবা অমনি। অদুম ওইনমক ঐহাক্না ৱারেপ অসি লৌবা ঙমহনখিবা অসি লাইরবশিংগী পুন্সি অমদি ময়ুম লৈজদনা হিংলিবশিং অদুগী পুন্সি অদুননি। ময়াম্বু নুংশিজরুবা অদুনা অসুক চাউবা ৱারেপ অসি লৌবা ঙমখিবনি। হৌজিক্তি ৱারেপ অসি মপুং ফাহনবদা সরকারগী মেছিনরী, লেমহৌরিবা মীয়ামসু মতেং পাংলি। থবক মখা চত্থরি। মসিগীদমক্তা স্কিম মথৌ তাই, মীয়ামগী থাজবা অমসুং সপোর্ত মথৌ তাই। মীয়ামগীদমক কত্থোকপগী ৱাখল্লোন চেনবা তাই। মমাংদা পাল্লম্বা সরকারশিংগী থবক তৌবগী মওং মতৌ অদু ময়াম পুম্নমক্না খঙলিবনি। ঙসিদি মদুদা চাউনা অহোংবা পুরক্লে হায়না ঐহাক্না খঞ্জৈ। ঐখোয়না তোপ তোপ্পা এপ্রোচ অমগা লোয়ননা মায়োক্নরিবা অসিদা থবক পায়খৎলে। মচোয়–মচোয় খনবগী মহুৎ মিশন মোদতা থবক তৌনবা ৱারেপ লৌরে। ২০২২ ফাওবদা খুঙ্গংগী লমদমদা য়ুম কোতি অহুম অমসুং সহরগী লমদমদা য়ুম কোতি অমা শানবা ঐখোয়না ৱারেপ লৌখি। পান্দম অদু চাউবা তারগদি মসানা পান্দম অদু মপুং ফাহনবদা অচৌবা বজেৎ অমা মথৌ তারকই। মতম অমদদি বজেৎকী মতুং ইন্না পান্দম অদু লেপলম্মি। অদুবু হৌজিক্তি ঐখোয়না অহানবদা পান্দম হান্না লেপথোক্লে। লৈবাক অসিদা কনানা হান্না মথৌ তারি, কয়া য়াম্না মথৌ তারি, মদুগী মতুং ইন্না পান্দম অদু লেপথোক্লে। অমদি মদুগী মতুং ইন্না অকক্নবা বজেৎ শেম্লি। ঐখোয়গী মমাংদা লৈরম্বা সরকার অদুনা লাইরবশিংগী মিং মক্তদা মশানা কয়া শানরম্মি। য়ু পি এ সরকারগী চহি ১০গী মতমদা য়ুম শানবা অয়াবা ফাওবা পীখিদবা অদুগী শরুক মরি হেন্না ঐখোয়না হৌখিবা চহি মরি অসিদা সেঙ্কসন তৌরে। য়ু পি এ সরকারগী চহি তরাগী মতমদা য়ুম লাখ তরাহুমদোইগা লিশিং য়াঙ্খৈগীদমক সেঙ্কসন তৌখি অদুগা ঐখোয়গী সরকার অসিনা হৌখিবা চহি মরি অসিদা চাউরাক্না য়ুম লাখ ৪৭ হেন্না সেঙ্কসন তৌখ্রে। মদুগী মনুংদা য়ুম লাখ ৭তি অনৌবা তেক্নোলোজী শিজিন্নদুনা শারি। হৌজিক্তি য়ুম শাবদা অনৌবা তেক্নোলোজীবু পুক্নিং থৌগৎনবগীদমক গ্লোবেল হাওজিং তেক্নোলোজী চেল্লেঞ্জ হৌদোক্লে। মদুনা লো কেস্ত হাওজিংগী মিনিমম তেক্নোলোজী অদু শিজিন্নবা ঙমহল্লগনি। মতৌ অসুম্না খুঙ্গংগী ৱাফম পল্লুরগদি মমাংগী সরকারগী অরোইবা চহি মরি অদুদা হিন্দুস্থান অপুম্বগী খুঙ্গংশিংদা চাউরাক্না য়ুম লাখ ২৫৫০০০০ শাখি। মদুমক ঐখোয়গী সরকার অসিনা হৌখিবা চহি মরি অসিদা য়ুম কোতি অমা হেন্না শাখ্রে। মমাংদদি য়ুম শাবগী মতম অসি থা ১৮ ওইরম্মি। অদুবু ঐখোয়না মদু হন্থহন্দুনা থা ১৮গী থবক অদু থা ১২দা মপুং ফানা লোইশিন্নবা ৱাশক্কা লোয়ননা থবক তৌরি। মমাংদদি খুঙ্গংশিংদা য়ুম শাবগী খ্বাইদগী তাথবা পাক চাউবা অসি স্ক্বার মীতর ২০ ওইরম্মি, অদুবু প্রধান মন্ত্রী অৱাস য়োজনাগী মখাদা ঐখোয়না মসিবু স্ক্বার মীতর ২০দগী স্ক্বার মীতর ২৫ ওইহল্লে। ময়াম্নদি স্ক্বার মীতর ৫ হেঙ্গৎপা অসিনা করি কানগদৌরিবনো হায়না খনবিরমগনি। খ্বাইদগী চাউনা কান্নরিবদি তোঙানবা লু–নানবা চাকখুম অমা মসিদা হাপচিল্লে। প্রধান মন্ত্রী অৱাস য়োজনাগী মখাদা খুঙ্গংশিংদা মমাংদদি লুপা লিশিং ৭০–৭৫গী মতেং পীরম্মি। মদু হৌজিক্তি ঐখোয়না লুপা লাখ অমগা লিশিং ১৫দা হেঙ্গৎহল্লে। ঙসিদি কান্নবা ফংলবশিংনা মনরেগাদগী নুমীৎ ৯০–৯৫গী খুৎশুমনসু মখোয়গী একাউন্তদা চংলি। মসিদা নত্তনা ঙসিদি তোইলেৎ শানবগীদমক্তা তোঙান্না লুপা লিশিং ১২ পীরি। ঙসিদি দি.বি.তি (দাইরেক্ত বেনেফিৎ ত্রান্সফর)গী খুথাংদা মিদল মেন লৈত্রে। অমদি কান্নবা ফংলবশিংগী মফমদা সবসিদী অমসুং তেংবাংগী শেনফম অদু মখোয়গী একাউন্তদা হকথেংননা য়ৌহল্লে। প্রধান মন্ত্রী অৱাস য়োজনাদা তোঙান তোঙানবা সরকারগী স্কিমশিংবু অমত্তা ওইনা পুনসিলহল্লি। কন্সত্রক্সন অমসুং এমপ্লোইমেন্তকীদমক মসিবু মনরেগাগা শম্নহল্লে। য়ুমদা তোইলেৎ অমা লৈনবগীদমক স্বচ্ছ ভারত মিশনগা শম্নহল্লে। য়ুমদা ইলেক্ত্রিসিতীগী খুদোংচাবা লৈহন্নবগীদমক পন্দিৎ দীনদয়াল উপাধ্যায় গ্রাম জ্যোতি য়োজনা অমসুং সৌভাগ্য য়োজনাবু মসিগা শম্নহল্লে। ঈশিংগী খুদোং চাবা লৈহন্নবা মসিবু গ্রামিন পেয়জল প্রোগ্রামগা শম্নহল্লে। এল.পি.জিগী খুদোংচাবা ফংনবা উজ্জ্বলা য়োজনাগা শম্নহল্লে। মফম মফমশিং অদুদা চেক, লৈঙোই, সিমেন্তগী হৌরগা শাবদা চংবা মচাকশিংগী ললোন ইতিক হেঙ্গৎলক্লি। লোকেল লেবরশিংদসু থবক ফংহল্লে। মসিগা লোয়ননা চেক্কী মিস্ত্রী লাখ অমা ত্রেনীং পীবগী থবক চত্থরি। রাজ্য কয়াদদি চেক্কী নুপী মিস্ত্রীশিং ত্রেনীং পীবগী থবক চত্থরি। নুপীশিং অসি ৱুমেন এমপৱার্মেন্তকী মায়কৈদা অচৌবা খোংথাং অমনি। সহরগী মফমশিংদা স্কিম অসিগী মখা মীশিং য়াম্না কোনশিনবা ঙম্নবা সরকারনা মোদেল মরিদা থবক তৌরি। প্রধান মন্ত্রী অৱাস য়োজনাগী মখাদা সহরগী লমদমদা কান্নবা ফংলবা মীওইশিংনা য়ুম শানবা নত্রগা তপথোক্নবগীদমক য়ুম খুদিংগী ওইনা লুপা লাখ অমা মখায়গী তেংবাং পীরি। অচৌবা সিস্তেম ওইবনিনা মমাংগী হৈনবী অদু থাদোক্তবা মীওই খরদি হৌজিকসু লৈরমখিগনি হায়বা ঐহাক য়ানীংই। মরম অদুনা ঐহাক্না ময়ামগী মফমদা হায়জনীংবদি স্কিম অসিগী মখাদা করিগুম্বা মখল অমা হেক্তগী কান্নবা লৌহৌনবা কনাগুম্বা অমত্তনা শেল নত্রগা করিগুম্বা মখল অমত্তগী খুদোং চাবা নিরক্লগদি চীংনবা লৈতনা ৱাকৎপীয়ু। মসিগীদমক অদোম্না কলেক্তর নত্রগা মন্ত্রীগী মনাক্তা ৱাকৎ–চে পীশিনবা য়াগনি। মোর্দন তেক্নোলোজীগা শম্নরবা খুঙ্গংশিং অমসুং খুন্নাইগী মায়কৈদা ঐখোয়না খোংজেল য়াংনা চংশিল্লি। মদুনা মরম ওইরগা মশিং য়াম্লবা ইচল–ইচেশিং অমসুং ইচিল–ইনাওশিংগা ৱারী শানজনবগী তাঞ্জা অদু ঐহাক্না ফংজরে… পিকখ্রবা ভিদিও অসিদা অদোম্বু য়েংনীংলি। মদুগী মতুংদগীদি ঐহাক্না অদোমগী মফমদগীসু তাবা পামজৈ।